text: Sønderjysk kirkegård i Frankrig genindviet
  15 juni 2013 kl. 14.18
  Mange års hårdt arbejde kulminerede i dag, da en dansk kirkegård i byen Braine i Frankrig blev genindviet og 5.333 faldne soldater fra 1. verdenskrig fik oprejsning.
  I 1924 oprettede foreningen "Sønderjyske Soldatergrave" en kirkegård i byen Braine nordøst for Paris. Foreningen arbejdede for at få opgravet og forflyttet de faldne soldater til en fælles kirkegård. Men dengang ville kun 254 ud af de 5.333 faldnes familier give tilladelse til flytning af grave.
  Kirkegården har siden da været en stor turistattraktion for danskere. Og til mange ærgrelse har de ikke kunne finde deres slægtnings navn. 
  Det blev der rådet bod på i dag, da der blev opstillet mindetavler for alle de savnede på kirkegården.
  Kirkegården er blevet istandsat i forbindelse med de nye mindetavler. Dette er sket med støtte fra Kulturstyrelsen og en privatperson. Istandsættelsen er udført af arkitekt Jørgen Overby fra Gram.
  Prins Joachim deltog også i arrangementet.
  